Dimitris Avromopoulos , yfirmaður flóttamannamála hjá Evrópusambandinu ( ESB ) , átelur Ungverjum fyrir harkaleg viðbrögð við straumi flóttamanna og hælisleitenda til landsins . Ungverjar hafa lokað landamærum sínum að Serbíu og sigað óeirðalögreglu á flóttamenn svo þeir komist ekki til landsins . Fréttastofan Reuters greinir frá þessu . Á blaðamannafundi með utanríkis - og innanríkisráðherrum Ungverjalands sagði Avromopoulos megnið af flóttafólkinu sem kemst til Evrópu „ Sýrlendinga sem þurfa á okkar aðstoð að halda “ . „ Það er ekki til sá veggur eða það haf sem þú reyndir ekki að komast yfir ef þú flýrð ofbeldi og hrylling , “ sagði hann og bætti við að girðingar Ungverja gætu aðeins verið skammtímalausn og aðeins til þess fallnar að senda flóttafólkið annað . Um leið eykst ósættið . Dimitris Avramopoulos ( fyrir miðju ) ræðir við innanríkisráðherran Sandor Pinter ( til vinstri ) og utanríkisráðherran Peter Szijjarto . Auglýsing Kjarninn greindi frá því í morgun að Ban Ki-moon , framkvæmdastjóri Sameinuðu þjóðanna , væri brugðið vegna aðgerða Ungverja gegn flóttamönnum við landamæri landsins . Sú meðferð væri óásættanleg . Utanríkisráðherran ungverski , Peter Szijjarto , gagnrýndi hins vegar embættismenn Evrópusambandsins og Sameinuðu þjóðanna . Hann sagði stofnanirnar taka stöðu með flóttafólkinu sem stæði aðeins fyrir uppþoti með því að grýta ungverska lögreglumenn í átökum þar sem 20 særðust . Flóttafólkið væri með því að hvetja til ofbeldis . Djúpur ágreiningur um það hvernig á að takast á við straum fólks sem flýr átök og stríð fyrir botni Miðjarðarhafs og í Mið-Austurlöndum er milli aðildarríkjanna 28 í Evrópusambandinu . Nýverið kynnti Jean-Claude Juncker , forseti framkvæmdastjórnar sambandsins , viðbragðsáætlun um það hvernig lönd sambandsins dreifi ábyrgðinni á að hjálpa flóttafólkinu . Lang flestir komast inn fyrir landamæri ESB í Grikklandi , Ítalíu og Ungverjalandi . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .